Den store fiskerimesse, der bærer navnet DanFish International, bliver i år afholdt som en fysisk messe. Det oplyser arrangøren Aalborg Kongres & Kultur Center (AKKC) tirsdag i en pressemeddelelse. Det sker efter planen til oktober, og messen ser derfor ud til at blive en af de første større fysiske messer, der afholdes efter et år, hvor corona-pandemien har betydet at de fleste arrangementer er blevet afholdt virtuelt eller aflyst. - DanFish-messen er Europas vigtigste fiskeribegivenhed for indkøbere, og med de mange nationale og internationale besøgende har den også en stor økonomisk betydning for både Aalborg og oplandet. Med et stærkt vaccinationsprogram, arbejdet omkring et coronapas og politikernes udmeldinger om, at det så småt vender tilbage til det normale efter sommerferien, tør vi nu godt melde ud, at DanFish gennemføres som fysisk messe i 2021, siger Nicolaj Holm, direktør i AKKC. DanFish-messen plejer at tiltrække omkring 400 udstillere og cirka 14.000 besøgende fra ind- og udland. Messen løber efter planen af stablen i Aalborg Kongres & Kultur Center fra 13. til 15. oktober. Arrangørerne slår fast, at messen vil overholde de eventuelle restriktioner, der kan være på messeområdet til oktober, så alle gæster og udstillere kan føle sig helt trygge ved at deltage på fiskerimessen.

Referat:
Aalborg Kongres & Kultur Center melder efter de seneste genåbningsplaner ud, at fiskerimessen DanFish International i år bliver afholdt som en fysisk messe.